
Latvijas Nacionālās bibliotēkas nolikums
Izdoti saskaņā ar Valsts pārvaldes iekārtas likuma 16.panta pirmo daļu
I. Vispārīgais jautājums
· 1. Latvijas Nacionālā bibliotēka (turpmāk - bibliotēka) ir kultūras ministra pārraudzībā esoša nacionālas nozīmes valsts kultūras iestāde, kas darbojas saskaņā ar likumu "Par Latvijas Nacionālo bibliotēku", šo nolikumu un citiem normatīvajiem aktiem.
II. Bibliotēkas funkcijas, uzdevumi un kompetence
· 2. Bibliotēka veic likumā "Par Latvijas Nacionālo bibliotēku" noteiktās funkcijas.
· 3. Lai nodrošinātu funkciju izpildi, bibliotēka veic šādus uzdevumus:
· 3.1. veido, papildina un uztur bibliotēkas krājumu un tā informatīvo sistēmu, arī nodrošina automatizētu internetā pieejamo tiešsaistes publikāciju vākšanu un arhivēšanu un elektronisko resursu (vai to pieejamības licenču) iegādi; 
· 3.2. bibliotēkas lietošanas noteikumos noteiktajā kārtībā nodrošina lietotājiem bibliotēkas krājuma pieejamību un izmantošanu;
· 3.3. sadarbībā ar arhīviem un muzejiem īsteno bibliotēku, arhīvu un muzeju darba procesu standartizāciju;
· 3.4. organizē un koordinē bibliotēku krājumu atspoguļošanu elektronis­kajos kopkatalogos, nodrošina bibliogrāfiskās kvalitātes kontroli valstī;
· 3.5. organizē obligāto eksemplāru krājuma un mazpieprasītās literatūras (reprozitārija) veidošanu un pārrauga nacionālo informācijas krājumu un valsts nozīmes kolekcijas;
· 3.6. veido kārtējās nacionālās bibliogrāfijas datu bāzes, sastāda un publicē biblio­grāfiskos rādītājus un koordinē retrospektīvās nacionālās bibliogrāfijas darbu valstī;
· 3.7. nodrošina starptautiskās standart­numerācijas (ISBN, ISSN, ISMN) funkcionēšanu Latvijā;
· 3.8. nodrošina nacionālā dokumentu piegādes un starpbibliotēku abonementa sistēmas centra darbību;
· 3.9. organizē un nodrošina Saeimas bibliotekāro un bibliogrāfisko apkalpošanu;
· 3.10. organizē izstādes un pastāvīgas ekspozīcijas bibliotēkā, ārpus bibliotēkas Latvijā, kā arī ārvalstīs; 
· 3.11. piedalās Latvijas bibliotēku attīstības stratēģijas izstrādāšanā, atbilstoši kompetencei sniedz metodisko palīdzību un konsultācijas bibliotēkām, koordinē bibliotēku un informācijas sistēmu funkcionēšanu, veic bibliotēku statistisko uzskaiti;
· 3.12. veicina bibliotēku attīstību valstī, to efektīvu, lietderīgu un koordinētu darbību un sekmē nozares teorētisko un praktisko attīstību;
· 3.13. veic zinātniskās pētniecības darbu bibliotēkzinātnē, bibliogrāfijā un grāmatzinātnē;
· 3.14. nodrošina bibliotekāru profesionālo tālākizglītību, organizējot kursus, seminārus, konferences un citus izglītojošus pasākumus; 
· 3.15. pārstāv Latviju ar bibliotēku darbu saistītajās starptautiskajās organizācijās, piedalās nozares starptautisko programmu izstrādē un īstenošanā, starpvaldību vai tiešajos līgumos noteiktajā kārtībā sadarbojas ar ārvalstu bibliotēkām;
· 3.16. veido valsts statistiku par bibliotēku darbību un izdevējdarbību.
· 3.17. nodrošina tiešsaistes informācijas resursu iegādi un pieejamību lietotājiem akreditētajās bibliotēkās un zinātnisko institūciju reģistrā reģistrētajās zinātniskajās institūcijās;
· 3.18. nodrošina informācijas un komunikācijas tehnoloģiju koplietošanas pakalpojumus publiskās pārvaldes iestādēm, tai skaitā valsts datu apstrādes mākoņa skaitļošanas pakalpojumus.
· 4. Lai nodrošinātu šo noteikumu 3.punktā minēto uzdevumu izpildi, bibliotēka ir tiesīga:
· 4.1. Obligāto eksemplāru likumā noteiktajā kārtībā saņemt iespieddarbu obligātos bezmaksas eksemplārus, pieprasīt un bez maksas saņemt no valsts un pašvaldību institūcijām bibliotēkas funkciju veikšanai nepieciešamo informāciju; 
· 4.2. iekasēt maksu par bibliotēkas sniegtajiem maksas pakalpojumiem;
· 4.3. veikt izdevējdarbību bibliotēkas darbības jomā;
· 4.4. izveidot ekspertu komisijas, padomes un darba grupas ar bibliotēkas darbu saistītu jautājumu risināšanai;
· 4.5. slēgt līgumus ar valsts un pašvaldību institūcijām, ārvalstu institūcijām, kā arī privātpersonām;
· 4.6. bibliotēkas lietošanas noteikumos noteiktajā kārtībā norakstīt un pārdot no bibliotēkas krājuma izņemtos dubletus, bibliotēkas darbības profilam neatbilstošos un novecojušos iespieddarbus.
III. Bibliotēkas pārvalde un struktūra
· 5. Bibliotēkas darbu vada bibliotēkas direktors. Bibliotēkas direktoru ieceļ amatā un atbrīvo no amata kultūras ministrs.
· 6. Bibliotēkas direktors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas.
· 7. Bibliotēkas direktors veido bibliotēkas iekšējo organizatorisko struktūru un apstiprina struktūrvienību reglamentus. Bibliotēkas struktūrvienības ir departamenti un institūti ar tiem pakļautajām nodaļām.
· 8. Bibliotēkas direktoram ir vietnieki. Direktora vietnieku kompetenci nosaka bibliotēkas direktors.
IV. Bibliotēkas darbības tiesiskuma nodrošināšana un darbības pārskats
· 9. Bibliotēkas darbības tiesiskumu nodrošina bibliotēkas direktors. Bibliotēkas direktors ir atbildīgs par bibliotēkas lēmumu pārbaudes sistēmas izveidošanu un darbību.
· 10. Bibliotēkas amatpersonu un darbinieku izdotos administratīvos aktus un faktisko rīcību var apstrīdēt, iesniedzot attiecīgu iesniegumu bibliotēkas direktoram. Bibliotēkas direktora lēmumu var pārsūdzēt tiesā.
· 11. Bibliotēkas direktora izdotos administratīvos aktus un faktisko rīcību var apstrīdēt Kultūras ministrijā. Kultūras ministrijas lēmumu var pārsūdzēt tiesā.
· 12. Bibliotēkas direktoram ir tiesības atcelt bibliotēkas amatpersonu un darbinieku prettiesiskus lēmumus un iekšējos normatīvos aktus.
· 13. Bibliotēka ne retāk kā reizi gadā sniedz Kultūras ministrijai pārskatu par bibliotēkas funkciju izpildi un budžeta līdzekļu izlietojumu.
· 14. Kultūras ministram ir tiesības jebkurā laikā pieprasīt pārskatu par bibliotēkas funkciju izpildi.

